Telefon o`g`risi qo`lga olindi

Quyosh yugurib chiqib, yugurib botayotgan, odamlar ham yugurib elayotgan davrda yashayapmiz. Bir martagina yashash imkoni berilgan bu shoshqaloq umrimiz davomida axir kim ham bekam-u ko`st hayot kechirishni xohlamaydi deysiz?!Ammo buning uchun o`zgalar mulkiga ko`z tikish, hiyla- nayranglar, qing`ir ishlarni qilish shartmi? Hadisi shariflarda: "Musulmon birodarlarini aldovchi, ularga zarar etkazuvchi yoki ularga makr qiluvchi odam bizlardan emas" deyilgani ko`pchiligimizga ma`lum. Biroqnafs atalmish dushman qutqusiga uchganHasan Ahmedov singari kimsalarning oramizda uchrab turishi afsuslanarli holdir.
H.Ahmedov 2019-yil 2-fevral kuni taxminan soat12 larda Mirzo Ulug`bek tumani Mustaqillik shoh ko`chasida joylashgan "Kitob olami" savdo do`konida A.Adamovning qarovsiz qoldirilgan sumkasidan bahosi 405 AQSh dollari (3.402.061 so`m)ga teng bo`lgan "Samsung galaxy A9"rusumli telefon apparatini o`g`irlab, voqea joyidan yashiringan, keyin Neksiya avtomashinasini to`xtatib, taksi haydovchisiga telefonni 800 000 so`mga sotib yuborgan va pullarni o`z shaxsiy ehtiyojlariga ko`ra sarflagan. Savdo majmuasiga o`rnatilgan kuzatuv kameralaridagi videotasvirlar tufayli o`g`riqo`lga olinadi. Sudda H.Ahmedov o`z aybiga iqror bo`lib, qilmishidan pushaymonligini, moddiy ahvolini inobatga olib engillik berishlarini so`rab ko`rsatma beradi. O`rgangan ko`ngil o`rtansa qo`ymas deganlaridek, H.Ahmedovning bundan avval ham Yangiobod bozorida sotuvchilik qilib kelayotgan D.Karimovga2018-yil 26-dekabrda "Redmi-4", 2019-yilning 6-yanvarida "Redmi-5" rusumli telefonlarni, 17-yanvar kunida"Samsung" rusumli planshetni sotganligi aniqlandi. Sud sudlanuvchi H.Ahmedovga jazo tayinlashda muqaddam sudlanib, qasddan yangi jinoyat sodir etganligini jazoni og`irlashtiruvchi,aybiga iqrorligi, pushaymonligi, shaxsiy va oilaviy sharoitining og`irligini jazoni engillashtiruvchi holatlar deb topdi. Sud hukmiga ko`ra 2019-yilning 4-fevralidan boshlab H.Ahmedov O`zbekiston RespublikasiJK 169-moddasi 3-qismining "a" bandida nazarda tutilgan jinoyat sodir etganlikda ayblanib, unga 5 yil ozodlikdan mahrum etish jazosi, O`zbekiston Respublikasi JK 59-moddasi 8-qismigaasosan tayinlangan jazoga jinoyat ishlari bo`yicha Mirobod tuman sudining 2019-yil 1-apreldagi hukmi bilan tayinlangan jazoni qisman qo`shish yo`li bilan o`tash uchun uzil-kesil 5 yil-u 7 oy ozodlikdan mahrum etildi. H.Ahmedovga jazoni umumiy tartibli koloniyalarda o`tash, jabrlanuvchiga etkazilgan moddiy zarar H.Ahmedov tomonidan qoplanishi belgilandi.
Jinoyat ishlari bo`yicha Mirzo Ulug`bek tuman sudi raisi 
Muhammad Qayumov